CELEX: C2005/155/10
Language: el
Date: 2005-06-25 00:00:00
Title: Υπόθεση C-171/05 P: Αίτηση αναιρέσεως υποβληθείσα στις 15 Απριλίου 2005 εκ μέρους του L. Piau κατά της αποφάσεως της 26ης Ιανουαρίου 2005 του Πρωτοδικείου των Ευρωπαϊκών Κοινοτήτων (τέταρτο τμήμα) στην υπόθεση T-193/02 μεταξύ L. Piau και Επιτροπής των Ευρωπαϊκών Κοινοτήτων, υποστηριζομένης από τη Διεθνή Ομοσπονδία Ποδοσφαιρικών Ενώσεων) (FIFA)

25.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/5
            
         Αίτηση αναιρέσεως υποβληθείσα στις 15 Απριλίου 2005 εκ μέρους του L. Piau κατά της αποφάσεως της 26ης Ιανουαρίου 2005 του Πρωτοδικείου των Ευρωπαϊκών Κοινοτήτων (τέταρτο τμήμα) στην υπόθεση T-193/02 μεταξύ L. Piau και Επιτροπής των Ευρωπαϊκών Κοινοτήτων, υποστηριζομένης από τη Διεθνή Ομοσπονδία Ποδοσφαιρικών Ενώσεων) (FIFA)
   (Υπόθεση C-171/05 P)
   (2005/C 155/10)
   Γλώσσα διαδικασίας: η γαλλική
   Ο L. Piau, εκπροσωπούμενος από τον δικηγόρο M. Fauconnet, υπέβαλε ενώπιον του Δικαστηρίου των Ευρωπαϊκών Κοινοτήτων, στις 15 Απριλίου 2005, αίτηση αναιρέσεως κατά της αποφάσεως της 26ης Ιανουαρίου 2005 του Πρωτοδικείου των Ευρωπαϊκών Κοινοτήτων (τέταρτο τμήμα) στην υπόθεση T-193/02 μεταξύ L. Piau και Επιτροπής των Ευρωπαϊκών Κοινοτήτων, υποστηριζομένης από τη Διεθνή Ομοσπονδία Ποδοσφαιρικών Ενώσεων (FIFA).
   Ο αναιρείων ζητεί από το Δικαστήριο:
   
               1.
            
            
               να εξαφανίσει την απόφαση του Πρωτοδικείου στην υπόθεση T-193/02·
            
         
               2.
            
            
               να ακυρώσει την απόφαση της Ευρωπαϊκής Επιτροπής με ημερομηνία 15 Απριλίου 2002
            
         
               3.
            
            
               δοθέντος ότι η διαφορά μπορεί να εκδικασθεί και κατ' εφαρμογήν του άρθρου 61, πρώτο εδάφιο, του Οργανισμού του Δικαστηρίου, να αποφανθεί το ίδιο οριστικώς επί της υποθέσεως·
            
         
               4.
            
            
               να καταδικάσει τη FIFA στα δικαστικά έξοδα όσον αφορά την υπόθεση T-93/02 καθώς και την υπό κρίση αίτηση αναιρέσεως.
            
         Λόγοι αναιρέσεως και κύρια επιχειρήματα:
   
               1)
            
            
               Προσβολή των δικαιωμάτων του προσφεύγοντος
               Δεδομένου ότι το Πρωτοδικείο δεν έλαβε αυτεπαγγέλτως υπόψη την παράβαση του άρθρου 253 της Συνθήκης ΕΚ εκ μέρους της Επιτροπής η οποία δεν αιτιολόγησε την απόρριψη της καταγγελίας του προσφεύγοντος βάσει του άρθρου 49 της Συνθήκης ΕΚ, δεν σεβάστηκε τις αρμοδιότητες που του έχουν απονεμηθεί. Εξάλλου, το Πρωτοδικείο προέβη σε παράβαση του άρθρου 6, παράγραφος 1, της Ευρωπαϊκής Σύμβασης για τη Διασφάλιση των Δικαιωμάτων του Ανθρώπου και των Θεμελιωδών Ελευθεριών, και τούτο για τον λόγο ότι παρέλειψε να λάβει υπόψη ορισμένους ισχυρισμούς του προσφεύγοντος.
            
         
               2)
            
            
               Παράβαση του άρθρου 81 της Συνθήκης ΕΚ
               Ελλείψει υλικών αποδείξεων σχετικά με την αναγκαία ρύθμιση του επαγγέλματος καθώς και αποδείξεων από τις οποίες να καταφαίνεται η οικονομική ή τεχνική πρόοδος του κανονισμού της FIFA σχετικά με τους μάνατζερ παικτών, το Πρωτοδικείο στέρησε νομικής βάσεως την απόφασή του. Το Πρωτοδικείο υπέπεσε σε νομική πλάνη κρίνοντας ότι δεν υφίστατο κοινοτικό συμφέρον προκειμένου να δοθεί συνέχεια στην καταγγελία, και τούτο μολονότι η απόφαση στερείται νομικής βάσεως και πάσχει από παράβαση του άρθρου 81 της Συνθήκης ΕΚ.
            
         
               3)
            
            
               Παράβαση του άρθρου 82 της Συνθήκης ΕΚ
               Ελλείψει έρευνας της Επιτροπής σχετικά με τη δεσπόζουσα θέση της FIFA και τυχόν κατάχρηση, το Πρωτοδικείο δεν μπορούσε να υποκαταστήσει την Επιτροπή προκειμένου να κρίνει, αφού είχε προηγουμένως διαπιστώσει αυτή τη δεσπόζουσα θέση, ότι δεν υφίστατο κατάχρηση, υποπίπτοντας σε νομική πλάνη κατά παράβαση της νομολογίας και του άρθρου 82 της Συνθήκης ΕΚ.
            
         
               4)
            
            
               Ο αντιφατικός και ανεπαρκής χαρακτήρας της συλλογιστικής του Πρωτοδικείου ισοδυναμεί με παράλειψη αιτιολογίας όσον αφορά τη συνεχιζόμενη ύπαρξη θιγόντων τον ανταγωνισμό αποτελεσμάτων.
            
         
               5)
            
            
               Νομική πλάνη σχετικά με την αντιστοιχία των «διπλωμάτων FIFA».
            
         
               6)
            
            
               Παραβίαση της γενικής αρχής της ασφάλειας δικαίου.
            
         
               7)
            
            
               Νομική πλάνη σχετικά με την αποστολή και τις αρμοδιότητες της Επιτροπής.
            
         
               8)
            
            
               Παράβαση του άρθρου 39 της Συνθήκης ΕΚ.
            
         
               9)
            
            
               Παράβαση του άρθρου 49 της Συνθήκης ΕΚ.
            
         
               10)
            
            
               Νομική πλάνη όσον αφορά τον ορισμό του κοινοτικού συμφέροντος.